'Gewapende rower' sterf ná aanranding | Maroela Media
'Gewapende rower' sterf ná aanranding
'n 27-jarige man is dood nadat 'n groep mense hom aangerand het ná 'n sakeroof in Johannesburg se middestad.
"Die polisie het twee mans, onderskeidelik 27 en 29 jaar oud, Saterdag in hegtenis geneem in verband met die rooftog by Dehila Fashion op die hoek van Jeppe- en Delversstraat," het al Xoli Mbele, woordvoerder van die polisie, gesê.
Vyf mans het glo omstreeks 12:00 die winkel betree en hulself as klante voorgedoen. "Twee van hulle het oor die toonbank gespring en geld geëis," het Mbele gesê. "Een persoon het met 'n vuurwapen by die deur gewaak terwyl sy medepligtiges die geld gevat het. Hulle het ook geld by klante gevat."
Een van die werknemers het glo om hulp geskree en die rowers het met 'n onbekende bedrag geld uit die winkel gevlug. "Lede van die gemeenskap het die verdagtes agternagesit en twee mans aangekeer. Hulle het ook 'n vuurwapen, sonder 'n reeksnommer, gevind," het Mbele bygevoeg. "Die verdagtes is baie erg aangerand voor die polisie tot hul redding gekom het. 'n Ambulans het hulle na 'n hospitaal geneem onder polisiebewaking."
Die 27-jarige man, wat glo gewapen was, het in die hospitaal aan sy beserings beswyk.
Drie rowers is nog steeds op vrye voet. "Die ondersoek duur voort," het Mbele bygevoeg. "Die tweede man wat deur die gemeenskap aangekeer is, sal binnekort in die Johannesburgse landdroshof verskyn."
Mbele het gesê die polisie doen 'n beroep op die gemeenskap om nie verdagtes aan te rand wanneer hulle aangekeer word nie. "Moenie die reg in eie hande neem nie. Wanneer jy 'n verdagte aanrand, pleeg jy ook 'n misdaad. Bel asseblief die polisie sodra 'n verdagte aangekeer is." Hy het gesê samewerking tussen die polisie en die gemeenskap kan misdaadvlakke laat daal.
LP's gewaarsku oor oproerigheid oor kospryse
Gee aan elke kind 'n stem in sy moedertaal, sê ATKV
Sal graag die verloop van dié saak vergelyk met die onlangse opspraakwekkende saak van Parys, Vrystaat……… as ons enigsins weer iets gaan hoor van hierdie aanranding/moord.
Hulle was net werkers wat hul salaris gaan haal het.
Ek sien nêrens dat die winkeleienaar en lede van die gemeenskap in hegtenis geneem en van moord aangekla is nie…
Jip. Wag in spanning om te hoor hoeveel van die "aanranders" gearresteer is ivm die rower se dood. Net om die arrestasies af te rond behoort een van die polisielede wat gaan ondersoek instel het, ook sommer aangekeer te word.
Die voorbeeld is tog in Parys, Vrystaat, gestel.
Whahahahaaa bel die polisie. As jy die polisie op Dwaalboom bel sit hulle die foon in jou oor neer. En jy kom nie weer deur na hulle toe. Foon bly beset